יחסי מין תמורתיים

יחסי מין תמורתיים (באנגלית: Transactional sex) מוגדרים כקיום יחסי מין בתמורה להטבות מוחשיות כגון: כסף, סמים, מתנות, מזון, אופציות קריירה וכיוצא בזה. ההגדרות המדויקות והמאפיינות של מושג זה משתנות במקצת ממקום למקום בעולם בהתאם להבדלים כלכליים, חברתיים ותרבותיים, אבל הרעיון מוכר וזהה בכולם. צורה זו של קיום יחסי מין נפוצה מאוד בקרב צעירים ובעיקר בקרב נשים במדינות מתפתחות, בדגש על המדינות שבאפריקה שמדרום לסהרה.
יחסי מין תמורתיים נחשבים לגורם סיכון משמעותי להידבקות והפצה של מחלות מין זיהומיות ובמיוחד איידס, בעשור וחצי האחרונים. עם זאת, נעשית הפרדה מאוד ברורה בין יחסי מין תמורתיים לבין זנות ונשים שמגדירות את עצמן שעוסקות במכירת מין.

על התופעה

נשים רבות לוקחות חלק ביחסים מסוג זה אך רק מעטות מאוד מתוכן מגדירות עצמן כזונות. התופעה הידועה מאוד במדינות דרום הסהרה, מתרחשת לאורך הרצף הרחב של מערכות יחסים מיניות, כלומר, נוכל למצוא יחסי מין תמורתיים במפגש מיני חד פעמי, במערכות יחסים קצרות, במערכות יחסים ארוכות ואפילו בנישואים במקרים קיצוניים. בכולן, נשים (לרוב) מקבלות הטבות מוחשיות בתמורה ליחסי המין שהן מקיימות עם הגבר (Dunkle et al, 2004: 1581-1582). במחקר רחב שנעשה על נשים בדרום אפריקה עלה כי מתוך הנשים שהצהירו שקיימו יחסי מין תמורתיים, 43% קיבלו אוכל תמורתם, 36.7% קיבלו בגדים, 30.1% נעזרו ביחסים אלו כאמצעי תחבורה, 33% קוסמטיקה, 13.9% עשו זאת בתמורה לפריטים בשביל ילדיהן ומשפחותיהן, 11.9% בשביל קורת גג ללילה, 8.2% בתמורה למימון שכר לימוד. 94% מהנשים קיבלו לפחות פעם אחת כסף במזומן (Ibid:1584).
למרות שנשים הן שמזוהות לרוב עם הצד המקבל תמורה וגברים בצד המעניק תמורה ביחסי מין תמורתיים, קיימות עדויות המראות כי גברים גם הם נמצאים בצד המקבל הטבה מוחשית תמורה ליחסי מין. במחקר שנעשה על 1,288 גברים בדרום אפריקה נמצא כי 17.7% מהגברים קיימו יחסי מין תמורתיים ביחסים מזדמנים, כאשר הם נתנו תמורה מוחשית או כסף ואילו 6.6% מהגברים קיימו יחסי מין תמורתיים כאשר הם קיבלו הטבה מוחשית תמורה ליחסי מין. עם זאת, כשמדובר על בן/בת זוג קבועים היחסים בין שני התפקידים (נותנים או מקבלים תמורה) כמעט השתוו (14.3% ו14.9%).  
ביחסי מין תמורתיים מסוג זה, מכיוון שצד אחד תלוי לכאורה בחסדיו של השני, לצעירות המעורבות בפרוצדורה כזו, מעט אפשרות לשלוט בתזמון ובתנאים של יחסי המין על אחת כמה וכמה לדרוש שימוש באמצעים למניעת הריון או קונדום למניעת הידבקות במחלות. מכאן, שיחסי מין תמורתיים יוצרים קרקע פורייה ביותר להתפשטות של מחלות מין זיהומיות, כאלו שמדינות שונות באפריקה מנסות למגר כבר שנים. נמצא כי לקיחת חלק ביחסי מין תמורתיים מעלה את הסיכוי להידבק באיידס בכ-54%. כדי לטפל בתופעה זו ולמנוע מאוכלוסיות להיות בסיכון גבוה להידבקות במחלות כפי שקיים כיום, יש להבין  מי הן הקבוצות העיקריות שלוקחות חלק בקיום יחסי מין תמורתיים, ומהם הגורמים העיקריים המובילים נשים לקחת בכך חלק.

הגורמים העיקרים לקיום יחסי מין תמורתיים

יחסי מין תמורתיים ידועים בספרות האקדמית ונחקרים כבר זמן רב, עם זאת, הסיבות השונות המובילות לכניסה ליחסי מין מסוג זה, נתונות לוויכוח בספרות ששורשו הוא הבדלי גישות ופרספקטיבות שונות. ראשית, מחקרים מקמרון, ניגריה, קניה ודרום אפריקה מצאו כי נשים "מחליפות מין" בתמורה למימון הוצאות הקשורות להשכלתן ולקשרים ברשת החברתית המקומית.
במחקר שבוצע בעזרת ראיונות עומק באוגנדה, מצאו החוקרים כי הסיבה העיקרית שנערות צעירות מגיעות לקיים יחסי מין בתמורה לכסף הוא העוני במשפחות מהן הן מגיעות. אלה משפחות מרובות ילדים ומשכורות ההורים צריכות להתחלק בין כולם, המשפחות לא תמיד יכולות לספק צרכים מסוימים כמו ציוד לימודים, שכר לימוד, הלבשה תחתונה, תחבורה, אוכל ובעיקר כל מה שנקרא דמי כיס. נערות צעירות מוצאות את עצמן מקיימות יחסי מין ובתמורה לכך משיגות את דמי הכיס, ויכולות לקנות לעצמן את כל מה שהוריהן מחשיבים לפחות חשובים או לחלופין אינם מסוגלים לרכוש עבורן. הסיבה שדווקא הנערות הצעירות הן אלו שנאבקות להשיג את הכסף נעוצה בעובדה שהן מקבלות מהוריהן כסף ורכוש שמוערך בפחות מחצי ממה שמקבלים נערים בני גילן מהוריהם. יחסי מין תמורתיים הם כה נפוצים בקרב האוכלוסייה הצעירה במדינות אלו, שישנם מצבים בהם הנערות הצעירות לא עושות זאת רק בשביל סיפוק צרכים אישיים או מתוך בעיות סוציו-אקונומיות, אלא בהתאם לנורמה ורצון להיתפס בצורה מסוימת. בראיונות שנעשו לצורך המחקר, הציגו זאת הנערות כך: "אני לא יכולה לאפשר לזה להיעשות בחינם" "הוא לא ייקח אותי ברצינות אם אני ישר אכנע" "הוא יתעב אותי לאחר מכן" "אני רוצה לקנות לעצמי משהו כדי לזכור אותו אחר כך" "לעולם לא יהיה לי מספיק כסף".
הסיבות שנסקרו עד כה נובעות מתוך גישה התופסת את הנשים בעמדת נחיתות בגללה הן לוקחות חלק ביחסי מין תמורתיים עם גברים, מאמרים ומחקרים אחרים תופסים ביחסים אלו את הנשים כבעלות יכולת מיקוח ובעמדת כוח מסוימת. בהתאם, הגישה זו תופסת את הסיבות לכניסה ליחסים מסוג זה אחרת לגמרי. החוקרים  בגישה טוענים כי יחסי מין תמורתיים נובעים מתוך הרצון והלחץ החברתי לרכוש תכשיטים, קוסמטיקה, בגדים ומותרות אחרות שישקפו מעמד. במחקר שנעשה בדאר א-סלאם שבטנזניה, נמצא כי נשים אינן מתארות את עצמן כקורבן של יחסי מין תמורתיים. להפך, הן תופסות את עצמן כסוכן פעיל במערכה. הן מציגות אסטרטגיות למציאת גברים מתאימים ו"סחיטה" של תמורות רבות ככל האפשר. אומנם יש מחקרים שמוצאים כי הסיבה לקיום יחסי מין תמורתיים היא הישרדותית, אך בנתונים של מחקר זה סיבות כאלו כמעט ולא עלו. נשים תארו יחסי מין תמורתיים כדרך נורמטיבית של קיום יחסים והסיבות העיקריות לכך היו רכישת מותרות שהן רוצות, כמו בגדים וטלפונים ניידים. 
למרות שבגישה זו מקבלות הנשים כוח כלשהו לידיים, יכולת המיקוח שלהן ביחסי המין התמורתיים נוכחת רק בשלב בו הן בוחרות להיכנס אליהם. כלומר, נשים בוחרות האם יקיימו יחסי מין עם הבחור, איזה בחור, מה הן ידרשו בתמורה, מספר הבחורים וכו'. עם זאת, כאשר מגיעים ליחסי המין עצמם, הנשים נשארות חסרות כוח השפעה. הבחירה של הפרקטיקות המיניות שיבוצעו, התנוחות, העוצמה, האם יחסי המין יהיו מוגנים, כל אלו נותרים מחוץ ליכולת הכרעתן. מחקרים רבים מתייחסים לדגש השימוש בקונדום. הם טוענים שנשים המעורבות ביחסי מין מסוג זה מפחדות להציע שימוש בקונדום ליחסים בטוחים כי הן עלולות להפסיד את המטרה לשמה נכנסו ליחסים מסוג זה. העלאת הצעות ובקשות בנוגע ליחסי המין מעוררת תגובות שליליות אצל הגברים שעלולות אפילו להסתיים באלימות גופנית ואונס. 
במחקר שחקר גברים, נמצא כי אלו שהעידו על עצמם שהשתמשו באלימות, פיזית, מינית, רגשית או מילולית כלפי בנות זוג שלהם בעבר או בהווה, היו בעלי סיכוי גבוה יותר לקיים יחסי מין תמורתיים. כלומר, אלימות מגדרית כלפי נשים אצל גברים הוא מנבא חזק ויציב לקיום יחסי מין מסוג זה. ממצא זה מחזק את התפיסה שיחסי מין תמורתיים נשענים על הבדלי כוח בין המינים ועל צורך בשליטה גברית. החלפת תמורה חומרית בתמורה למין היא חלק מדפוסי שליטה ומעמידה את המחליף (הגבר לרוב) בעמדת כוח, מאחר שהוא זה שמצוי ביחסי הכוחות עם יכולת הקנייה, מיקוח, ורכישה, הוא בעל ההון והאמצעים.

שוחד מיני

קיום יחסי מין עם עובד ציבור, בכוונה לקבל ממנו תמורה הקשורה בתפקידו, נחשבת לפעולה של מתן שוחד.